יחידת עוקץ

היסטוריה

בשנת 1939 הוקם "ארגון נוהגי כלבי כשירות" - יחידת הכלבים של ההגנה. הכלבים שאולפו על ידם פעלו במגוון משימות כמו איתור מטענים, גישוש ואבטחה. בשנת 1948, עם הקמת המדינה, עברה היחידה לצה"ל ובסיסה נקבע בבית הספר לכלבי נחייה של ד"ר רודולפינה מנצל בקריית חיים. היא כונתה: "מחלקת נוהגי הכלבים" והייתה כפופה לחיל המשטרה הצבאית. המחלקה מנתה כחמישים חיילים וכמה מאות כלבים אשר הופעלו בכל החזיתות. חיילי המחלקה אימנו את הכלבים למספר תפקידים ובהם: השתלטות על עמדות מקלעים, איתור פצועים, גילוי מוקשים ועוד. האימונים כללו צניחה עם כלבים. המחלקה פעלה עד שנת 1954 ואז פורקה. בשנת 1974 הוקמה יחידת כלבים ללוחמה בטרור על יד יוסי לבוק, קצין כלבנות בחיל המודיעין, שהיה אחראי על מערך כלבי השמירה בבסיסים. לבוק היה מפקדה הראשון של היחידה בפועל. יהודה מילר היה המאמן הראשי שהתווה הפעלת כלבים שלא על בסיס משמעת ותלות במאמן אישי אלא הפעלת הכלבים על בסיס אינסטינקטים והתניות. תפקידה היה לאמן כלבים לתקיפת חוטפים בפיגועי מיקוח. היחידה הוצבה תחת פיקוד ראש ענף לוחמה בטרור במפקדת קצין חי"ר וצנחנים ראשי. בתחילה שירתו ביחידה רק אחד עשר נוהגים וכלביהם, רובם יוצאי יחידות מובחרות ובעלי הכשרת חי״ר, והיחידה מנתה פחות מעשרים איש. היחידה הייתה סודית, ורק קומץ אנשים ידעו על קיומה, לא כל שכן על תפקידה. מאז היחידה גדלה, וכיום משרתים בה כמה עשרות נוהגים.
היחידה הייתה מעורבת, כבר בשנת הקמתה, בחילוץ בני הערובה ממלון סבוי. במרץ 1975 קיבלה את מספרה הרשמי - יחידה 7142. היחידה קיבלה תשומת לב וחשיפה ראשונה במבצע שיחרור בני הערובה בפיגוע במשגב עם בשנת 1980. במהלך מלחמת לבנון הראשונה השתתפו צוותים של היחידה במשימות מגוונות בגזרות השונות. צוות של היחידה נמנה עם הכוחות שהשתתפו בחילוץ בני הערובה בקו 300 בשנת 1984. ה"כלבייה", שזוהתה עד אז רק במספרה הרשמי, זכתה לשם רשמי: יחידת "עוקץ". במבצע כחול וחום בלבנון בשנת 1988 נעשה ניסיון כושל להשתמש בכלבים שלגופם הולבשה חגורת נפץ, אשר היו אמורים לרוץ לבונקרים של מחבלים ולהתפוצץ בהם. מאז לא עשתה עוד היחידה שימוש בכלבים "מתאבדים". במהלך האינתיפדה השנייה הוחלט לתגבר את המחסומים בשטחים בנוהגות 'עוקץ' ובכלביהן, אשר מאומנים באיתור חומרי נפץ ואמצעי לחימה מוסלקים בעזרת חוש הריח. בשנת 2003, בעקבות האינתיפאדה השנייה, הוקם צוות הלוחמות. משנת 2005 פועלת היחידה כחלק ממרהו"ם - מרכז הטסה והכשרות מיוחדות.
בשנת 2002, לאחר הפיגוע במלון פארק ומבצע חומת מגן, נשלחה קבוצה של כלבנים מהיחידה לקליפורניה, להשתלמות בשיטת אימון אילוף ייחודית בארגון "פאפס פור פיס". בהמשך נשלחו צוותים נוספים והיחידה קיבלה תרומה של עשרות כלבים מארגון זה.
בשנת 2007 עוצב ליחידה תג יחידה.
בשנת 2010 זכתה היחידה בפרס הרמטכ"ל ליחידות מצטיינות.

שימוש בכלבים במבצעי צה"ל

במהלך מבצע עופרת יצוקה איתרו כלבי היחידה כ-30 מטעני חבלה. שלושה כלבים נהרגו.
במהלך מבצע "שובו אחים" הופעלו עשרות מכלבי היחידה בגזרת איו"ש - לוחמות עם כלבים לאיתור חנ"מ ואמל"ח ולוחמים עם כלבי תקיפה וכלבי הצלה.
במהלך מבצע צוק איתן לוחמי וכלבי עוקץ חברו אל יחידות צה"ל, איתרו מנהרות ומטענים והצילו חיי אדם רבים. ארבעה מכלבי היחידה נהרגו במבצע. על פועלה קיבלה היחידה צל"ש מפקד אוגדה, מקצין חי"ר וצנחנים ראשי.

שילוב נשים ביחידה

בשנת 2002, בעקבות מבצע חומת מגן, הוקם צוות לוחמות המפעילות כלבים לאיתור חומרי נפץ ואמצעי לחימה. עיקר עבודתן היא במעברים באזור יהודה ושומרון, לסיכול פיגועי הטרור שיצאו מהשטחים. הצוות פועל הן במחסומים והן בפעילויות מסוג, סריקות למציאת אמצעי לחימה ומיפויים (שרטוט והשגת מידע על אזורים עירוניים). הצוות פועל בצורה יומיומית, כל לוחמת עם כלבה האישי, כאשר כל אחת חוברת לאחד מהגדודים או היחידות המיוחדות.

גיוס ליחידה

בניגוד לעבר בו בנים היו יכולים להגיע אל היחידה דרך גיבוש היחטיות של חטיבת כפיר, ניתן להגיע ליחידה היום אך ורק דרך מיונים לגדנ"ע עוקץ אשר מביאים את המלש"ב באופן אוטומטי לגיבוש. אלו שעוברים את הגיבוש ליחידה ומתקבלים אליה, מקובצים לשתי מחלקות ומבצעים הכשרה לרובאי 07 בפלוגה ייעודית של עוקץ ולוט"ר. במהלך ההכשרה בבא"ח (בסיס אימונים חטיבתי) כפיר מכונה המחלקה "מחלקה 4", ולא "מחלקת עוקץ", מכיוון שחייליה עדיין אינם נחשבים ללוחמים ביחידה, עד שלא יסיימו את הכשרתם. לאחר סיום ההכשרה בבא"ח כפיר עולה המחלקה ליחידה, שם עוברים חייליה הכשרת קומנדו, קורס צניחה וקורס כלבנות.
גיוס ליחידה לבנות מתקיים בחודשים מרץ, אוגוסט ונובמבר, מתוך הלוחמות שהתגייסו לקרקל. אלה שעוברות את הגיבוש ליחידה ומתקבלות אליה, מבצעות עם מגויסות קרקל הכשרה לרובאי 07 ולאחריו מבצעות קורס כלבנות והכשרה ייעודית ביחידה. בדומה לכלל הלוחמות בצה"ל, הלוחמות ביחידה חותמות על התנדבות לתפקידי לחימה. התנדבות זו כוללת בתוכה שירות של 32 חודשים וכן שירות מילואים ככל הבנים, בהתאם למסמך עליו חותמות הבנות - "דין אישה כדין גבר".

ביקורת על פעולות היחידה

בדצמבר 2008 הודחו ונאסרו קצין וארבעה מפקדים נוספים שעסקו בהכשרת הטירונים של היחידה, בשל התעללות בלוחמים.
בחודש יוני 2012 הודיע צה"ל כי הוא מפסיק את השימוש בכלבים למטרת פיזור הפגנות של פלסטינים בשטחים. זאת לאחר שבחודש מרץ הופץ סרטון בו נראה רועה גרמני תוקף מפגין פלסטיני בכפר קדום.
על אף ההודעה מ-2012, בחודש מרץ 2015 נחשף סרטון המתעד חיילים מיחידת "עוקץ" עוצרים נער פלסטיני, לאחר שהשליך אבנים, באמצעות כלבי תקיפה. הנער אושפז עקב הפגיעות שנגרמו לו. לטענת קצין בכיר באוגדת איו"ש, השימוש בכלבים הופסק רק לצורכי פיזור הפגנות אך לא לשימוש במארבים.

הנצחה

בכל שנה, ב-30 באוגוסט, מתקיים בבית הקברות שבבסיס היחידה טקס זיכרון לכלביה שמתו. בית הקברות הוקם בעזרת תרומה של יהודי אמריקאי שביקש להישאר בעילום שם. בבית הקברות קבורים כלבי היחידה שנהרגו במהלך הקרב, ועל מצבותיהם רשום הכיתוב "נפל בקרב"; וכלבים שנפטרו ממחלות או מזיקנה, ועל מצבותיהם נכתב "נפל במהלך שירותו". בבית הקברות ניצב פסל אבן של לוחם וכלבו, שעוצב בהשראת הכלב "אוסקר", שנהרג בשנת 2003 בחברון ואשר לא ניתן היה לחלץ את גופתו.